Sekavasti käyttäytynyt poliisi aiheutti aamuyöllä kolmen jälkeen poliisioperaation Helsingin Lauttasaaressa ja Kuusisaaressa.

Poliisin epäillään tunkeutuneen Japanin suurlähettilään virka-asunnon alueelle. JENNI GÄSTGIVAR

Etelä-Afrikan suurlähetystöstä ilmoitettiin yöllä hätäkeskukselle oudosti käyttäytyvästä miehestä Lauttasaaressa. Hetkeä myöhemmin poliisipartiot löysivät miehen käyttämän ajoneuvon Japanin suurlähettilään virka-asunnon lähistöltä.

Alueella partioinut vartiointiliikkeen vartija kohtasi miehen suurlähettilään virka-asunnon edustalla, pyysi poliisin apua ja päästi poliisin lähetystön alueelle.

Miehen käytös oli sekavaa ja hän pyrki sisään suurlähettilään virka-asuntoon. Suurlähetystön henkilökuntaan kuuluva työntekijä joutui alueelle tunkeutuneen miehen kanssa käsikähmään.

Poliisin tekemän tilannearvion mukaan kyseessä oli vakava hengen ja terveyden vaara, jonka vuoksi poliisi päätti ryhtyä miehen välittömään kiinniottoon.

Sekavasti käyttäytynyt, rikoksesta epäilty mies on poliisi. Tämän vuoksi tapaus on siirretty poliisirikostutkintaan. Miestä epäillään törkeästä julkisrauhan rikkomisesta, vahingonteosta ja pahoinpitelystä.